## Pravilnik o mjeriteljskim zahtjevima za sustav tarifiranja telefonskih centrala

### NN 6/2000 (19.1.2000.), Pravilnik o mjeriteljskim zahtjevima za sustav tarifiranja telefonskih centrala

# DRŽAVNI ZAVOD ZA NORMIZACIJU I MJERITELJSTVO

Na osnovi članka 22. Zakona o mjeriteljskoj djelatnosti
(»Narodne novine« br. 11/94), ravnatelj Državnog
zavoda za normizaciju i mjeriteljstvo donosi

## PRAVILNIK

### O MJERITELJSKIM ZAHTJEVIMA ZA SUSTAV TARIFIRANJA TELEFONSKIH CENTRALA

Članak 1.

Ovim se pravilnikom propisuju mjeriteljski zahtjevi kojima mora
udovoljiti sustav tarifiranja telefonske centrale (u daljnjem
tekstu: sustav tarifiranja) kao mjerila za određivanje cijene
obavljene usluge, te način ispitivanja, ovjeravanja i nadzora
sustava tarifiranja.

Sustav tarifiranja sačinjava onaj dio sklopova i programske
podrške koji na temelju zahtijevane vrste usluge i njenog
trajanja generira propisani broj impulsa koji je osnova za naplatu
obavljene usluge.

Članak 2.

Sustav tarifiranja može biti:

1. s programskom podrškom i s mogućnošću
ispisa podataka o obavljenoj usluzi (prijenos razgovora ili podataka),

2. s programskom podrškom ali bez mogućnosti ispisa
podataka o obavljenim uslugama,

3. bez programske podrške.

Članak 3.

Ispitivanje, ovjera i nadzor tarifiranja obavlja se na telefonskoj
centrali koja iskazuje impulse za naplatu obavljene usluge.

Kod prvog ispitivanja i ovjeravanja sustava tarifiranja, te ponovnog
ovjeravanja nakon promjena sklopova i programa koji utječu
na tarifiranje telefonskog prometa, ispitivanje se obavlja mjerenjem
parametara tarifnih impulsa na priključku 16 kHz.

Priključak od 16 kHz treba biti dostupan u svim centralama
predviđenim za ovjeravanje.

Redovno godišnje ispitivanje i ponovno ovjeravanje sustava
tarifiranja obavlja se programskim ispitivanjem sustava tarifiranja,
a po potrebi se može obaviti i mjerenjem parametara tarifnih
impulsa na priključku 16 kHz.

Članak 4.

Telefonska se centrala smije koristiti samo u radnim uvjetima
(mikroklimatski uvjeti: temperatura, vlaga) koje utvrđuje
proizvođač.

U svakoj centrali dio dokumentacije kojim se utvrđuju radni
uvjeti iz stavka 1. ovog članka mora biti izdvojen iz dokumentacije
proizvođača i dostupan ovlaštenim djelatnicima
Državnog zavoda za normizaciju i mjeriteljstvo (u daljnjem
tekstu: Zavod).

Sva ispitivanja sustava tarifiranja obavljaju se u propisanim
radnim uvjetima.

Članak 5.

Provjeru mjeriteljskih značajki sustava tarifiranja propisanih
ovim pravilnikom provode ovlašteni djelatnici Zavoda uz prisustvo
ovlaštene osobe ispitivane telefonske centrale.

Članak 6.

Tijekom probnog rada centrale proizvođač je dužan
podnijeti Zavodu zahtjev za prvu ovjeru sustava tarifiranja.

Članak 7.

Redovno ispitivanje i ponovna ovjera sustava tarifiranja provodi
se na zahtjev vlasnika centrale prije isteka ovjernog razdoblja
i vrijedi godinu dana od dana ovjere.

Članak 8.

Vlasnik telefonske centrale dužan je dostaviti Zavodu zahtjev
za ponovno ovjeravanje i obavijest o svakoj promjeni impulsnih
intervala u roku od pet radnih dana od dana stupanja na snagu
tih promjena.

Članak 9.

Troškove ispitivanja sustava tarifiranja i ovjeravanja podnositelj
zahtjeva plaća Zavodu.

Članak 10.

Na centrali, predviđenoj za tarifiranje, funkcija pohranjivanja
promjena u sustavu tarifiranja mora biti uključena neprestano.

Članak 11.

Granice dopuštenih pogrešaka sustava tarifiranja jesu:

1. relativna pogreška trajanja propisanog tarifnog impulsa
±10-3

2. pogreška vremena prebacivanja tarife u granicama propisanim
od proizvođača.

U centrali dio dokumentacije kojim se utvrđuju granice vremena
prebacivanja iz stavka 1. točka 2. ovog članka mora
biti izdvojen iz dokumentacije proizvođača i dostupan
ovlaštenim djelatnicima Zavoda.

Članak 12.

Pogreška broja registriranih impulsa kod pojedinačne
veze kod ispitivanja s proizvoljnog priključka mora biti
jednaka ništici.

Kod centrale bez mogućnosti ispisa podataka o obavljenim
razgovorima granice pogrešaka frekvencije sustava tarifiranja
jesu:

1. za relativnu pogrešku vremenskog razmaka dva uzastopna
tarifna impulsa ±10-3

2. relativna pogreška frekvencije generatora osnovnog takta
mora biti u granicama ±10-4

3. relativna pogreška frekvencije vremenske baze uklopnog
sata ±10-5.

Članak 13.

Stupanjem na snagu ovog pravilnika prestaje vrijediti »Pravilnik
o metrološkim uvjetima za davače impulsa i uklopnih
satova što se upotrebljavaju u telefonskom i telegrafskom
saobraćaju za postavljanje tarife« (»Narodne novine«,
br. 53/91).

Članak 14.

Ovaj pravilnik stupa na snagu osmog dana od dana objave u »Narodnim
novinama«.

Klasa: 011-02/00-02/1
Urbroj: 558-03/1-00-1
Zagreb, 12. siječnja 2000.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 6/2000-71